**Generalforsamling hos Genmab A/S onsdag d. 29/3 2023 kl. 14.00 på Marriott Hotel, København**

Mit navn er Bjarne Kongsted

Jeg har bedt ordet som repræsentant for Dansk Aktionærforening. Vi er en forening og interesseorganisation for ca. 17.000 medlemmer der repræsenterer de private investorers interesser.

Vi har tidligere deltaget i generalforsamlinger hos Genmab og gør det selvfølgelig også gerne i år.

Vi deltager i selskabernes generalforsamlinger, for at fortælle lidt om vores medlemmers holdning til selskabets drift og forsøge at oversætte og tydeliggøre virksomhedens udmeldinger.

Genmab overrasker positivt med salg og drift, til gengæld skuffer prognosen for 2023. Det var de fleste analytikere enige om i forbindelse med årsregnskabet for 2022. Kursen på aktien målt på selve regnskabsåret 2022, har også været i den bedre ende, sammenlignet med andre medicoselskaber i et turbulent aktie-år.

Som en førende bioteknologisk virksomhed har Genmab haft en imponerende vækst og succes i de senere år, og det har de fordi de efterhånden har fået en god håndfuld lægemidler på markedet hovedsageligt via partnere.

En næsten fordobling af omsætningen fra 8,5 mia til 14,6 mia. fra 2021 til 2022, taler jo sit eget tydelige sprog og som en avis så frejdigt skrev, så går medicin jo aldrig rigtig af mode. Desværre kan man sige. Men isoleret set og med Genmab brillerne på, har selskabet jo udviklet en medicin – ja, flere - som hjælper mennesker, der har en sygdom som både er livstruende og invaliderende.

Og her er det specielt lægemidlet Darzalex som har spyttet godt i kassen, men også andre lægemidler har vist sig at være med til den forøgede omsætningsvækst og dermed indtjening.

Prognosen for 2023 er konservativt og et stykke under analytikernes forventninger. Både for så vidt angår omsætning og driftsresultat. På omkostningssiden er der ligeledes en mærkbar forøgelse, men det koster at vækste.

Og forsigtighed i sine udmeldinger kan vise sig at være en dyd. Men det koster på kursen og det ses tydeligt, idet netop kursen er gået fra omkring de 3000 ved årsafslutningen og nu frem til generalforsamlingen, hvor kursen svinger omkring de 2500.

Selskabet oplyser i årsberetningen at man vil bede generalforsamlingen om tilladelse til at tilbagekøbe egne aktier for ca. kr. 600 mio. Genmabs egenkapital vokser med 5 mia. til godt og vel 27 mia.

Efterhånden er kapitalforholdene og indtjeningen så gode i Genmab, at bestyrelsen kunne overveje at honorere sin mange aktionærer i form af et kontant udbytte. Så det får mig til at stille spørgsmålet, om man i Genmabs ledelse går i de overvejelser?

Vi lever i en tid med stadigt skiftende sundhedsbehov og teknologisk fremskridt, som udfordrer virksomheder til at tilpasse sig og forny sig, for at bevare sin position i markedet. Jeg mener, det er vigtigt for Genmab, at fortsætte med at fokusere på forskning og udvikling for at sikre fortsat vækst og innovation.

Virksomheden har gennem årene vist og demonstreret sin evne og dygtighed til at udvikle innovative behandlinger og terapier til en bred vifte af sygdomme og derfor fortsat er i stand til at lede vejen inden for bioteknologien.

Inden jeg afslutter mit indlæg vil jeg opfordre selskabet til fortsat at være åben og gennemsigtig i sin kommunikation med selskabets aktionærer – også de små. Vi er altid imødekommende for oplysninger om virksomhedens strategi, resultater og fremskridt, bæredygtighed og social ansvarlighed.

Jeg er overbevist om, at hvis selskabet fortsætter med at fokusere på forskning og udvikling ligger der en lys fremtid forude, som vil gøre en forskel for patienter og civilsamfundet. Denne forskel vil selvfølgelig have en afsmittende udvikling på virksomhedens aktiekurs og dermed de mange aktionærer.

Jeg vil her til sidst i mit indlæg høre selskabets ledelse om de usikre tider vi lever i pt., har haft nogen indflydelse på de forudsigelser, som vi kunne læse om ved aflæggelsen af regnskabet for 2022.

Jeg vil slutte med at ønske Genmabs ledelse, bestyrelse og mange medarbejdere et godt arbejdsår 2023

Tak for ordet.

BK/Marts 2023

Efterskrift:

Bestyrelsesformand: Deirde P. Connelly

CEO Jan van de Winkel

Fra ATP Claus B. Møller

Et internationalt bioteknologisk selskab.

2 antistoffer på markedet Arzerra og Darzalex

Stort behov for kontanter i forbindelse med forskning i omegnen af 1 mia.

I 2021 1 produkt på markedet i 2023 forventes 6

3 produkter benævnt blockbusters

Samarbejder med Jannsen

Nettoprofit i 2022 5,5 mia.

Ingen planer om udbytte til aktionærerne (mange spørgsmål til emnet)

Mange spørgsmål til lønningerne til ledelse og bestyrelse